Niehaus gaan nou ook OB nader namens ANC-werkers Carl Niehaus.(Argieffoto: Karen Sandison/African News Agency) Carl Niehaus, wat verlede maand deur die ANC in die pad gesteek is, wil nou die Openbare Beskermer (OB) nader oor die ANC se “diefstal” van werknemers se werkgewersbydraes. Niehaus het kort na sy afdanking klagte van bedrog, diefstal en korrupsie teen ANC-hooggeplaastes by die Johannesburg-Sentraal-polisiestasie ingedien. Die klagtes is namens ANC-werknemers ingedien wat ontevrede is oor die R100 miljoen wat glo oor die jare uit hul salarisse in die vorm van werkgewersbydraes “gesteel” is. Volgens Niehaus sal hy nou ook die OB versoek om ondersoek in te stel. “Dit is ernstig en kommerwekkend dat die betrokke regeringsinstansies nog nie aandag aan die kwessie gegee het van die ANC wat vir ’n lang tydperk aftrekkings van werknemers se salarisse gemaak het, maar dit nie aan die betrokke instellings oorbetaal het nie. “Dit is ondenkbaar dat hierdie regeringsinstansies nie bewus was van sulke kriminele dade deur die ANC nie.” Niehaus sal Maandag die klag by die OB se kantoor in Pretoria indien. “Die media sal ook op hoogte gebring word van die vordering rakende die strafregtelike saak teen die ANC, wat noukeurig deur die Valke dopgehou word en as ’n saak van prioriteit hanteer word.” Werkers by ANC-kantore landwyd het in Augustus vanjaar aangedui hulle gaan weens onbetaalde salarisse staak. Dié werkers het in Junie al betoog oor die benarde situasie waarin hulle hul bevind en hul uitstaande Mei-salarisse is destyds ná die betoging betaal. Die ANC se kontantvloeiprobleme en stakings deur sy werknemers weens agterstallige rekeninge het dié party verder genoop om op 12 Augustus ŉ skarehulpfonds te stig om geld in te samel. Die ANC pak die skuld vir sy “kontantvloeiprobleme” onder meer op die algemene ekonomiese situasie, die inwerkingstelling van die Wet op die Finansiering van Politieke Partye, asook ŉ dringende behoefte om die ANC se operasionele en finansieringsmodelle te moderniseer.